Πληροφορίες: Ειρήνη Τσαλουχίδου

Εξαιρετικά επείγον

**Αθήνα:** 18.10.2023

**Αρ. Πρωτ.:** 1729

ΠΡΟΣ: κ. Άδωνη Γεωργιάδη, Υπουργό Εργασίας και Κοινωνικών Υποθέσεων

 **κ. Κωνσταντίνο Χατζηδάκη, Υπουργό Εθνικής Οικονομίας και Οικονομικών**

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η αύξηση του εξωιδρυματικού επιδόματος που καταβάλλεται σε Υπαλλήλους με αναπηρία των Ο.Τ.Α. και των Ν.Π.Δ.Δ.**»**

***Αξιότιμοι κύριοι Υπουργοί,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία ***«Διεκδικούμε Μαζί»*** παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.

Σύμφωνα με το άρθρο 95 του ν.5043/2023, πραγματοποιήθηκε αύξηση των επιδομάτων που χορηγούνται σε άτομα με αναπηρία ή/και χρόνιες παθήσεις από τον Ηλεκτρονικό Εθνικό Φορέα Κοινωνικής Ασφάλισης (e – ΕΚΦΑ) και τον Οργανισμό Προνοιακών Επιδομάτων και Κοινωνικής Αλληλεγγύης (Ο.Π.Ε.Κ.Α.).

Ωστόσο, η παραπάνω αύξηση δεν καλύπτει όλα τα άτομα με αναπηρία ή/και χρόνιες παθήσεις που λαμβάνουν επίδομα λόγω αναπηρίας καθώς υπάρχουν επιδόματα που καταβάλλονται από διαφορετικό φορέα από τις 2 προαναφερόμενους,

Πιο συγκεκριμένα, σύμφωνα με την υπ’ αρ. Π3α/Φ27./γ.π.Λοικ.124095/2002 ΚΥΑ (ΦΕΚ 1594/Β’/23-12-2002) και συγκεκριμένα, στο άρθρο 2 ορίζονται οι δικαιούχοι του επιδόματος παραπληγίας-τετραπληγίας (ανασφάλιστοι ή ασφαλισμένοι του Δημοσίου) και στην παράγραφο 3 του άρθρου 6 της ίδιας ΚΥΑ ορίζεται ότι «**Η δαπάνη που θα προκύψει από την εφαρμογή της παρούσας κοινής υπουργικής απόφασης για τους εν ενεργεία Δημοσίους Υπαλλήλους και τα μέλη της οικογένειάς τους θα καλύπτεται από το Φορέα που υπηρετούν**».

Επιπλέον, στην υπ’ αρ. Π4α/Φ.οικ. 4184 ΚΥΑ(ΦΕΚ 692/Β΄/1993), με την οποία αποφασίζεται η χορήγηση επιδόματος σε άτομα με τετραπληγία και παραπληγία, υπαλλήλους Ν.Π.Δ.Δ., εν ενεργεία και συνταξιούχους, καθώς και στα μέλη των οικογενειών τους και συγκεκριμένα στην παράγραφο 2, ορίζεται ότι «Η **δαπάνη του επιδόματος βαρύνει, για τους μεν εν ενεργεία και τα μέλη των οικογενειών τους, το Ν.Π.Δ.Δ., στο οποίο κατέχουν οργανική θέση**, για τους δε συνταξιούχους τον Ασφαλιστικό τους φορέα».

**Κύριοι Υπουργοί,**

Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Οι συνθήκες διαβίωσής τους πρέπει να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.

Επιπλέον, σύμφωνα με:

• το άρθρο 28 **«Ανεκτό βιοτικό επίπεδο και Κοινωνική Προστασία»** της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας κύρωσε μαζί με το Προαιρετικό της Πρωτόκολλο με το Ν. 4074/2012,

• το τελικό κείμενο των Συστάσεων και Τελικών Παρατηρήσεων της Επιτροπής των Ηνωμένων Εθνών για την παρακολούθηση της Σύμβασης, προς τη χώρα μας, η Επιτροπή ανησυχώντας για: **(40)** για τα δικαιώματα των ατόμων με αναπηρία όπως προβλέπονται στο **Άρθρο 28** της Σύμβασης (...), αλλά και στις ***Τελικές Παρατηρήσεις (Concluding Observations)*** της, οι οποίες δημοσιοποιήθηκαν στις 24.09.2019, προτείνει αντίστοιχα στη χώρα: **(41)** (…)να διασφαλίσει την αποτελεσματική εφαρμογή του υπάρχοντος πλαισίου κοινωνικής προστασίας, και προοδευτικά να αναπτύξει περαιτέρω μέτρα για τη διασφάλιση επαρκούς βιοτικού επιπέδου για τα άτομα με αναπηρία,

* το ΚΕΦ. Β’ του **Ν. 4488/2017** που περιλαμβάνει τις «Κατευθυντήριες Διατάξεις Υλοποίησης της Σύμβασης των Ηνωμένων Εθνών για τα Δικαιώματα των Ατόμων με Αναπηρίες», και συγκεκριμένα την παρ. 1 του άρθρου 61 (Γενικές Υποχρεώσεις) ορίζεται ότι: «Κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ. Ιδίως υποχρεούται: α) να αφαιρεί υφιστάμενα εμπόδια κάθε είδους, β) να τηρεί τις αρχές καθολικού σχεδιασμού σε κάθε τομέα της αρμοδιότητάς του ή της δραστηριοποίησής του, προκειμένου να διασφαλίζει για τα ΑμεΑ την προσβασιμότητα των υποδομών, των υπηρεσιών ή των αγαθών που προσφέρει, γ) να παρέχει, όπου απαιτείται σε συγκεκριμένη περίπτωση, εύλογες προσαρμογές υπό τη μορφή εξατομικευμένων και κατάλληλων τροποποιήσεων, ρυθμίσεων και ενδεδειγμένων μέτρων, χωρίς την επιβολή δυσανάλογου ή αδικαιολόγητου βάρους, δ) να απέχει από πρακτικές, κριτήρια, συνήθειες και συμπεριφορές που συνεπάγονται διακρίσεις σε βάρος των ΑμεΑ, ε) να προάγει με θετικά μέτρα την ισότιμη συμμετοχή και άσκηση των δικαιωμάτων των ΑμεΑ στον τομέα αρμοδιότητας ή δραστηριότητάς του»,
* την παρ. 2 του άρθρου 63 του **Ν. 4488/2017,** «Καθολικός σχεδιασμός διοικητικών προϊόντων, περιβαλλόντων και υπηρεσιών, εύλογες προσαρμογές», αναφέρεται ότι: «Τα διοικητικά όργανα και οι αρχές υποχρεούνται να λαμβάνουν ενδεδειγμένα μέτρα προσαρμοσμένα στις ιδιαίτερες ανάγκες ενός ή περισσότερων ΑμεΑ προκειμένου να διασφαλιστεί η αρχή της ίσης μεταχείρισης. Στις ως άνω εύλογες προσαρμογές, οι οποίες παρέχονται υπό την προϋπόθεση της μη επιβολής δυσανάλογου ή αδικαιολόγητου βάρους, περιλαμβάνονται (…) εξατομικευμένη προσαρμογή διαδικασιών ή πρακτικών, (…)».

Καθώς επίσης και:

* την δύσκολη περίοδο που διανύουμε, τα άτομα με αναπηρία, με χρόνιες παθήσεις και τα μέλη των οικογενειών τους έχουν να αντιμετωπίσουν, παράλληλα με την μακροχρόνια κρίση, το πρωτοφανές κύμα ακρίβειας στα προϊόντα βασικών αναγκών, την ενέργεια, τα καύσιμα.
* αλλά και το συνεχώς αυξανόμενο κόστος διαβίωσης, σε όλους τους τομείς της καθημερινότητας των ατόμων με αναπηρία ή και χρόνια πάθηση, οδηγεί εν τέλει σε φτωχοποίηση.

Απευθυνόμαστε σε εσάς και ζητάμε, στο πλαίσιο των αρμοδιοτήτων σας, την άμεση δρομολόγηση των απαιτούμενων ενεργειών ώστε να λάβει αύξηση και το εξωιδρυματικό επίδομα που καταβάλλεται σε άτομα με παραπληγία, τετραπληγία και ακρωτηριασμούς και εργάζονται σε Ο.Τ.Α. και Ν.Π.Δ.Δ..

Εν αναμονή της ανταπόκρισής σας και της σχετικής μας ενημέρωσης μας, σας ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού, κ. Κ. Μητσοτάκη
* Γραφείο Υπουργού Επικρατείας, κ. Σ. Παπασταύρου
* Γραφείο Γ.Γ. Οικονομικής Πολιτικής και Στρατηγικής, κ. Γ. – Θ. Χριστόπουλο
* Γραφείο Γ.Γ. Δημοσιονομικής Πολιτικής, κα Π. Καρασιώτου
* Γραφείο Γ.Γ. Κοινωνικών Ασφαλίσεων, κ. Ν. Μιλαπίδη
* Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |